Daidalos
Store norske leksikon,Religion og filosofi,Historiske religioner,Gresk religion
Daidalos er i gresk mytologi en stor kunstner og oppfinner, kjent for blant annet labyrinten på Kreta.
Han var opprinnelig fra Athen, men måtte flykte derfra fordi han hadde myrdet en elev. Han ble mottatt av kong Minos på Kreta, og arbeidet for ham både som byggmester og billedhugger. Daidalos bygde blant annet labyrinten der Minotauros ble fengslet, men ble selv innesperret i den sammen med sin sønn Ikaros. Han laget da kunstige vinger av voks og fuglefjær til seg selv og sønnen, men da de flyktet vekk fløy Ikaros for nær solen og voksen som holdt vingene hans sammen smeltet og han falt i havet og druknet. Daidalos selv nådde Sicilia, og virket siden både der og på Sardinia.Daidalos stod for ettertiden som den første greske kunstneren, og alle kunstneres stamfar. Mange oppfinnelser ble tillagt ham, for eksempel sag, øks og mast. De eldste kunstnerne på Peloponnes ble kalt daidalider, som Daidalos' elever og etterkommere. Les mer i Store norske leksikon gresk mytologi Minotauros Ikaros